  Майя Бывальцева 12-тӥ инвожое Россилэсь нуналзэ но Ижкарлы 256 ар тырмонэз пусъён дыръя Удмуртиын эрикрадэз утёзы 900-лэсь трос полицейскойёс. Со сярысь ивортэ элькунысь кунпуш ужъёсъя министерстволэн пресс-службаез. Со нуналэ Удмуртиын спортъя но шулдыръяськонъя 70-лэсь трос ужрадъёс ортчозы. Чакланъёсъя, отчы 8- сюрс пала адями пыриськоз. «Удмурт элькунысь кунпуш ужъёсъя министерство калыкез кышкытлыкъёслэсь утён, терроризмез но экстремизмез алон ужрадъёс ортчытэ, — вераз журналистъёслы министерствоысь мерлык эрикрадэз утёнэз радъянъя управленилэн кивалтӥсез Олег Опарин. — Урамъёсын нарядъёслэн лыдзы будэтэмын, следственно-оперативной группаос кужмоятэмын луозы». Олег Опаринлэн верамезъя, ужрадъёсты ортчытон интыосты но котырзэс пуныосын но нимысьтыз техникаен эскерозы. Озьы ик чаклалозы праздник ортчытон интыосы пырисьёсты. Эрикрадэз утёнэ полициысь но йӧскалык гвардиысь 900-лэсь трос ӧнерчиос, со сяна, возьмаськись предприятиосысь, но мерлыко огазеяськонъёсысь 200-лэсь трос адямиос кыскемын луозы. Полицейскойёс нимысьтыз саклык висъялозы кудӟытӥсьсэ юонэз алонлы но кудӟем муртъёсты урамъёсысь утялтонлы. Тегъёс: Мерлык Ижкар МВД Удмуртия праздникъёс Карлэннуналэз  